Capitec reageer: Viceroy doen dit vir winsmotiefGerrie Fourie, Capitec se uitvoerende hoof, het Dinsdag gesê aantygings wat deur Viceroy gemaak word dat die bank lenings teen hoë rentekoerse aanbied, is onwaar. Viceroy, die Amerikaanse batebestuurder en navorsingsgroep wat vroeër bekendheid verwerf het nadat hy ongerymdhede by Steinhoff gerapporteer het, het Dinsdag ŉ verslag oor die bank bekendgemaak. “Hulle het ŉ eensydige verslag uitgebring met baie goed wat feitelik totaal onkorrek is,” het Fourie tydens ŉ mediakonferensie in Kaapstad gesê. Volgens Fourie was Viceroy nie in kontak met die bank voordat hy die verdoemende verslag bekendgestel het nie. Capitec het verder gesê hy het sy prokureurs opdrag gegee om die verslag op te volg met die raad op finansiële dienste (RFD) omdat hy nie gelukkig is met die manier waarop Viceroy die verslag aangepak en uitgevoer het nie. “Viceroy het met ŉ eensydige verslag vorendag gekom met ŉ winsmotief in gedagte. Ek dink hulle kon meer gedoen het om inligting aan albei kante in te win,” het Fourie gesê. Hy het bygevoeg dat die bank se bestuur Dinsdagoggend met sy finansiële span vergader het om tot ŉ verdere analise van die verslag te kom “omdat daar talle dinge in die verslag is waarmee ons nie saamstem nie”. Capitec-aandele het in ŉ stadium met sowat 20% gedaal ná Viceroy se aankondiging. Prof. Jannie Rossouw, hoof van Wits se skool van ekonomie en sakewetenskap, het aan TimesLive gesê Viceroy is tans besig om homself in ŉ posisie te plaas waar hy ŉ verslag oor enige maatskappy kan uitreik en geld uit die verslag kan maak en ook geld verdien uit die maatskappy se dalende aandeleprys. Rossouw het gesê die Viceroy-navorsingsgroep is bekend as ŉ groep kortverkopers en doen dikwels verslag oor maatskappye waarby hulle self belange het. Hy het verduidelik die groep het sy aandele verkoop voordat hy die verslag uitgereik het uit verwagting dat die aandeelprys sou daal sodat hy die aandele teen ŉ laer prys kan terugkoop en só ŉ wins kan maak. Volgens Viceroy se verslag het Capitec “massiewe onderaangegewe wanbetalings”. Die bank word in die verslag as ŉ “loan shark” bestempel en van roofleen-praktyke beskuldig. Viceroy sê hy glo Capitec het lenings goedgekeur om bestaande lenings terug te betaal en as gevolg daarvan sal die bank miljarde rande se lenings moet afskryf. In die verslag wat omstreeks 10:00 op Viceroy se webwerf geplaas het, het die groep gesê hy glo die Reserwebank en die minister van finansies moet die bank onmiddellik onder kuratorskap plaas omdat die bank geld teen hoë rentekoerse uitleen, terwyl die bank homself as ŉ mikrofinansierder voordoen. “Ons glo dit is slegs ŉ kwessie van tyd voordat Capitec se onreëlmatige syfers en sake ontrafel word, met makro-ekonomiese teenwinde wat ŉ eksponensiële risiko van wanbetaling en bankrotskap skep,” lui Viceroy se verslag.